CELEX: 62020TN0656
Language: sk
Date: 2020-10-27 00:00:00
Title: Vec T-656/20: Žaloba podaná 27. októbra 2020 – Symrise/ECHA

15.2.2021   
            
            
               SK
            
            
               Úradný vestník Európskej únie
            
            
               C 53/45
            
         
      Žaloba podaná 27. októbra 2020 – Symrise/ECHA
      (Vec T-656/20)
      (2021/C 53/60)
      Jazyk konania: angličtina
      
         Účastníci konania
      
      
         Žalobkyňa: Symrise AG (Holzminden, Nemecko) (v zastúpení: A, B, C, advokáti)
      
         Žalovaná: Európska chemická agentúra
      
         Návrhy
      
      Žalobkyňa navrhuje, aby Všeobecný súd:
      
                  —
               
               
                  zrušil rozhodnutie odvolacej rady Európskej chemickej agentúry z 18. augusta 2020 vo veci č. A-009-2018 v celom jeho rozsahu,
               
            
                  —
               
               
                  uložil Európskej chemickej agentúre povinnosť nahradiť trovy konania.
               
            
         Dôvody a hlavné tvrdenia
      
      Na podporu svojej žaloby žalobkyňa uvádza tri žalobné dôvody.
      
                  1.
               
               
                  Prvý žalobný dôvod je založený na tvrdení, že ECHA sa dopustila zjavne nesprávneho posúdenia a nesprávne vykladala nariadenie REACH, keď vyžadovala testovanie látky na stavovcoch odôvodňujúc potrebu testovania odkazom na expozíciu pracovníkov a nezohľadnením bezpečnosti látky ako bola posúdená podľa nariadenia o kozmetických výrobkoch.
               
            
                  2.
               
               
                  Druhý žalobný dôvod je založený na tvrdení, že ECHA sa dopustila zjavne nesprávneho posúdenia a porušila svoju povinnosť uviesť odôvodnenie, keď rozhodla, že bude potrebné vykonať rozsiahlu jednogeneračnú štúdiu reprodukčnej toxicity s niekoľkými pokračovaniami („EOGRTS“) orálnou cestou.
               
            
                  3.
               
               
                  Tretí žalobný dôvod je založený na tvrdení, že ECHA porušila článok 25 nariadenia REACH a dopustila sa zjavne nesprávneho posúdenia pri ukladaní lehôt v napadnutom rozhodnutí.